Document ID: 31982R0232

*****
ΚΑΝΟΝΙΣΜΟΣ (ΕΟΚ) αριθ. 232/82 ΤΗΣ ΕΠΙΤΡΟΠΗΣ
της 29ης Ιανουαρίου 1982
περί τροποποιήσεως του κανονισμού (ΕΟΚ) αριθ. 1725/79 περί των λεπτομερειών παροχής ενισχύσεων στο αποκορυφωμένο γάλα που μεταποιείται σε σύνθετες τροφές και στο αποκορυφωμένο γάλα σε σκόνη που προορίζεται για τη διατροφή μόσχων
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη περί ιδρύσεως της Ευρωπαϊκής Οικονομικής Κοινότητος,
τον κανονισμό (ΕΟΚ) αριθ. 804/68 του Συμβουλίου της 27ης Ιουνίου 1968 περί κοινής οργανώσεως αγοράς στον τομέα του γάλακτος και των γαλακτοκομικών προϊόντων (1), όπως τροποποιήθηκε τελευταία από την πράξη προσχωρήσεως της Ελλάδος, και ιδίως το άρθρο 10 παράγραφος 3,
Εκτιμώντας:
ότι το άρθρο 1 του κανονισμού (ΕΟΚ) αριθ. 1725/79 της Επιτροπής (2), όπως τροποποιήθηκε τελευταία από τον κανονισμό (ΕΟΚ) αριθ. 3474/80 (3), προβλέπει την παροχή ενισχύσεως στο αποκορυφωμένο γάλα σε σκόνη που έχει προηγουμένως ενσωματωθεί σε ένα μείγμα· ότι για να ληφθεί υπόψη η τεχνολογική εξέλιξη πρέπει να επεκταθεί η δυνατότητα αυτή στο αποκορυφωμένο γάλα σε υγρά κατάσταση που έχει προηγουμένως ενσωματωθεί σε ένα μείγμα·
ότι στο άρθρο 2 του κανονισμού (ΕΟΚ) αριθ. 1725/79 οι ποσότητες αποκορυφωμένου γάλακτος σε σκόνη που πρέπει να μετουσιωθούν σύμφωνα με το άρθρο 3 του κανονισμού αυτού, και οι οποίες δύνανται να λάβουν ενίσχυση, περιορίζονται κατά μήνα είτε σε συνάρτηση με την ποσότητα που έχει μετουσιωθεί από τη σχετική επιχείρηση κατά τη διάρκεια του αντίστοιχου μήνα του ημερολογιακού έτους 1975 είτε σε συνάρτηση με τον μέσο όρο 5 ειδικά καθοριζομένων μηνών· ότι η αποκτηθείσα πείρα δικαιολογεί την απλούστευση της διαδικασίας καθορισμού της μεγίστης ποσότητος κατά επιχείρηση· ότι αποδεικνύεται επομένως σκόπιμο να εκφραστεί στο εξής η ποσότητα αυτή σε ετήσια μεγίστη ποσότητα ·
ότι στο ίδιο άρθρο ορίζεται ότι η ποσότητα που μετουσιώνεται, πέραν της ποσότητας που προβλέπεται στην παράγραφο 1 του ίδιου άρθρου, πρέπει να προορίζεται αποκλειστικά για τη μεταποίηση σε τροφές για χοιρίδια· ότι για να ληφθούν υπόψη οι ανάγκες του τομέα των πουλερικών, πρέπει να επεκταθεί η χρησιμοποίηση της σκόνης αυτής στις τροφές για πουλερικά·
ότι πρέπει για λόγους σαφηνείας να γίνει αναφορά, στο πλαίσιο του κανονισμού αυτού, στις οδηγίες της Επιτροπής περί των κοινοτικών μεθόδων αναλύσεως για τον επίσημο έλεγχο των ζωοτροφών·
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχειρίσεως Γάλακτος και Γαλακτοκομικών Προϊόντων,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο κανονισμός (ΕΟΚ) αριθ. 1725/79 τροποποιείται ως εξής:
1. Στο άρθρο 1, η αρχή της παραγράφου 3 αντικαθίσταται από το ακόλουθο κείμενο:
«3. Εν τούτοις, το αποκορυφωμένο γάλα ή το αποκορυφωμένο γάλα σε σκόνη που έχει προηγουμένως ενσωματωθεί σε ένα μείγμα δύναται να τύχει της ενισχύσεως, υπό τον όρο ότι το μείγμα έχει χρησιμοποιηθεί στην παρασκευή σύνθετων τροφών κατά την έννοια του άρθρου 4 παράγραφος 1, και ότι το μείγμα κατά την χρησιμοποίηση αυτή δεν περιείχε άλλα προϊόντα εκτός από:»
2. Το άρθρο 2 αντικαθίσταται από το ακόλουθο κείμενο:
«Άρθρο 2
1. Η ενίσχυση για το αποκορυφωμένο γάλα σε σκόνη που μετουσιώνεται σύμφωνα με το άρθρο 3, χορηγείται μόνο για τις ποσότητες που δεν υπερβαίνουν, ανά ημερολογιακό έτος και από 1ης Ιανουαρίου 1982, τις ποσότητες αποκορυφωμένου γάλακτος σε σκόνη που μετουσιώθηκαν από τη σχετική επιχείρηση και οι οποίες διαπιστώθηκαν βάσει του ελέγχου που αναφέρεται στο άρθρο 3 κατά τη διάρκεια του ημερολογιακού έτους 1975, προσαυξημένες κατά 30 %.
2. Κατόπιν αιτήσεως μιας επιχειρήσεως, η αρμόδια αρχή δύναται να χορηγήσει πέραν ή στη θέση της μεγίστης ποσότητος αποκορυφωμένου γάλακτος σε σκόνη, το οποίο έχει μετουσιωθεί και προκύπτει από την εφαρμογή της παραγράφου 1, μία ειδική μεγίστη ποσότητα κατ' ετος που προορίζεται αποκλειστικά για μεταποίηση σε τροφές για χοιρίδια καί/ή πουλερικά, σε εγκεκριμένη προς το σκοπό αυτόν επιχείρηση στην επικράτεια του Κράτους μέλους όπου λαμβάνει χώρα η μετουσίωση.
Μία τέτοια ετήσια ειδική ποσότητα δύναται να παρασχεθεί μόνο σε μία επιχείρηση που αναλαμβάνει την υποχρέωση:
α) να τηρεί λογιστική αποθήκης στην οποία εμφαίνονται τα ονόματα και οι διευθύνσεις των αγοραστών των ποσοτήτων αποκορυφωμένου γάλακτος σε σκόνη, οι οποίες έχουν μετουσιωθεί βάσει της παρούσας παραγράφου και τις οποίες δεν έχει μεταποιήσει η ίδια η επιχείρηση σε τροφές για χοιρίδια καί/ή πουλερικά·
β) να προβλέψει, σε κάθε περίπτωση μεταπωλήσεως του μετουσιωμένου αποκορυφωμένου γάλακτος σε σκόνη, ώστε να εμφαίνονται στις συμβάσεις πωλήσεως:
- η υποχρέωση μεταποιήσεως σε τροφές για χοιρίδια καί/ή πουλερικά σύμφωνα με το πρώτο εδάφιο, και
- ενδεχομένως η υποχρέωση σχετικά με την τήρηση της λογιστικής αποθήκης που αναφέρεται υπό α.
Δύναται να εγκριθεί ως εγκατάσταση κατά την έννοια του πρώτου εδαφίου μόνο μία εγκατάσταση η οποία:
α) αναλαμβάνει να τηρεί διαρκώς βιβλία στα οποία καταγράφονται η καταγωγή των χρησιμοποιουμένων πρώτων υλών, οι ποσότητες που χρησιμοποιούνται καθώς και οι ποσότητες και η σύνθεση των προϊόντων που λαμβάνονται, και
β) δηλώνει ότι δέχεται να υπαχθεί στα μέτρα ελέγχου που προσδιορίζονται από το σχετικό Κράτος μέλος, ιδίως όσον αφορά την επαλήθευση των βιβλίων που αναφέρονται υπό α.
Η έγκριση ανακαλείται αν διαπιστωθεί σοβαρή παράβαση των διατάξεων της παρούσας παραγράφου.
3. Τα Κράτη μέλη που κάνουν χρήση της παραγράφου 2 την εφαρμόζουν·
α) χρησιμοποιώντας την ή τους ορισμούς που περιέχονται στην εθνική τους ρύθμιση για τις τροφές χοιριδίων καί/ή πουλερικών ή, ελλείψει των ορισμών αυτών, προσδιορίζοντας τα χαρακτηριστικά ·
β) τηρώντας, για την χορήγηση των εν λόγω ετησίων ειδικών ποσοτήτων, τα συνολικά ποσοτικά όρια, που προκύπτουν από εξέταση η οποία πραγματοποιείται δυνάμει του άρθρου 31 του κανονισμού (ΕΟΚ) αριθ. 804/68.»
3. Στο άρθρο 4, η αρχή της παραγράφου 4 αντικαθίσταται από το ακόλουθο κείμενο:
«4. Για την παρασκευή μιας σύνθετης τροφής κατά την έννοια της παραγράφου 1 το αποκορυφωμένο γάλα ή το αποκορυφωμένο γάλα σε σκόνη που ενσωματώνονται σε ένα μείγμα δύνανται να χρησιμοποιηθούν μόνο αν:»
4. Στο άρθρο 9 παράγραφος 2, το κείμενο του δευτέρου εδαφίου αντικαθίσταται από το ακόλουθο κείμενο:
«Όσον αφορά το μετουσιωμένο αποκορυφωμένο γάλα σε σκόνη δυνάμει του άρθρου 2 παράγραφοι 2 και 3 η καταβολή της ενισχύσεως υπόκειται επιπλέον στον όρο ότι ο δικαιούχος αποδεικνύει κατά την κρίση της αρμοδίας αρχής:
α) είτε ότι έχει μεταποιήσει την εν λόγω ποσότητα μετουσιωμένου αποκορυφωμένου γάλακτος σε σκόνη σε τροφές για χοιρίδια καί/ή πουλερικά υπό τις καθορισμένες προϋποθέσεις·
β) είτε ότι έχει πωλήσει την σχετική ποσότητα σε έναν αγοραστή, τηρώντας τις διατάξεις του άρθρου 2 παράγραφος 2 δεύτερο εδάφιο υπό β.»
5. Το κείμενο του παραρτήματος ΙΙ αντικαθίσταται από το κείμενο που εμφαίνεται στο παράρτημα του παρόντος κανονισμού.
Άρθρο 2
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος μέλος.
Έγινε στις Βρυξέλλες, στις 29 Ιανουαρίου 1982.

Labels: 3
17
6